വിമാനത്തിനുള്ളില് നൂറുകണക്കിനാളുകള് കാബൂളില് നിന്ന് ഞെട്ടിക്കുന്ന ദൃശ്യം കാബൂള്: താലിബാന് അധികാരം പിടിച്ചടക്കിയതോടെ അനിശ്ചിതത്വത്തിലായ അഫ്ഗാനിസ്താനില് നിന്ന് പലായനം തുടരുന്നു. വിവിധ രാജ്യങ്ങള് തങ്ങളുടെ പൗരന്മാരെയും നയതന്ത്രജ്ഞരെയും തിരികെയെത്തിക്കുകയാണ്. അതിനിടെ, നൂറുകണക്കിനാളുകള് തിങ്ങിനിറഞ്ഞ യു.എസ് സൈനിക വിമാനത്തിന്റെ ചിത്രം അഫ്ഗാനിസ്താനിലെ ദാരുണാവസ്ഥയുടെ പ്രതിഫലനമായി.കാബൂളില് നിന്നുള്ള യു.എസ് സൈന്യത്തിന്റെ സി17 ഗ്ലോബ്മാസ്റ്റര് 3 കാര്ഗോ വിമാനത്തിലാണ് അഫ്ഗാനിസ്താനില് നിന്ന് പുറത്തുകടക്കാനുള്ളവര് തിങ്ങിനിറഞ്ഞത്. പ്രതിരോധ വെബ്സൈറ്റായ ഡിഫന്സ് വണ് ആണ് ചിത്രം പുറത്തുവിട്ടത്. കൂടുതല് പേരെ ഉള്ക്കൊള്ളാന് പ്രാപ്തമായ വിമാനമാണെങ്കിലും സി17 ഇത്രയധികം ആളുകളെ വഹിക്കുന്നത് ആദ്യമായാണെന്ന് ഡിഫന്സ് വണ് റിപ്പോര്ട്ട് ചെയ്യുന്നു.ഡിഫന്സ് വണ് പുറത്തുവിട്ട ചിത്രംകാബൂള് വിമാനത്താവളത്തിലെ അനിശ്ചിതാവസ്ഥക്കും തിരക്കിനും ഇടയിലാണ് നൂറുകണക്കിനാളുകള് വിമാനത്തില് സ്ഥലംപിടിച്ചത്. ഇവരെ ബലംപ്രയോഗിച്ച് ഇറക്കിവിടുന്നതിന് പകരം പറക്കാനുള്ള തീരുമാനമായിരുന്നു വിമാന അധികൃതര് കൈക്കൊണ്ടത്. 640 പേരാണ് വിമാനത്തിലുണ്ടായിരുന്നതെന്ന് പ്രതിരോധ വൃത്തങ്ങള് പിന്നീട് വ്യക്തമാക്കി. ഇവരെ ഖത്തര് തലസ്ഥാനമായ ദോഹയിലേക്കാണ് കൊണ്ടുപോയത്. ആയിരങ്ങളാണ് താലിബാന് നിയന്ത്രണമുറപ്പിച്ച അഫ്ഗാനില് നിന്ന് പലായനം തുടരുന്നത്. കാബൂള് വിമാനത്താവളത്തില് ജനം തിങ്ങിനിറഞ്ഞതോടെ യു.എസ് സൈന്യം വെടിയുതിര്ത്തിരുന്നു. യു.എസാണ് വിമാനത്താവളം നിയന്ത്രിക്കുന്നത്. നേരത്തെ, സൈനിക വിമാനത്തിന്റെ ചക്രത്തോട് ശരീരം ബന്ധിച്ച് പുറത്തുകടക്കാന് ശ്രമിച്ച രണ്ട് പേര് വീണ് മരിച്ചിരുന്നു. ഇതുകൂടാതെ, ആകെ ഏഴ് പേര് വിമാനത്താവളത്തില് കൊല്ലപ്പെട്ടതായാണ് യു.എസ് സൈന്യം അറിയിച്ചത്.